“หุ้นเอเชีย” สดใส! หลัง “ญี่ปุ่น” เปิดตัวเลข GDP ไตรมาส 1 หดตัวน้อยกว่าคาด
“หุ้นเอเชีย” สดใส! รับข่าว “ญี่ปุ่น” เปิดตัวเลข GDP ไตรมาส 1 หดตัวน้อยกว่าคาด เนื่องจากตัวเลขการใช้จ่ายในภาครัฐและการใช้จ่ายด้านทุนที่ชะลอตัวลงน้อยกว่าที่มีการประเมินไว้
8 มิ.ย. 2564

ผู้สื่อข่าวรายงานว่า ตลาดหุ้นเอเชียเปิดบวกในวันนี้ เนื่องจากนักลงทุนคลายความกังวลหลังญี่ปุ่นปรับเพิ่มประมาณการผลิตภัณฑ์มวลรวมภายในประเทศ (GDP) ไตรมาส 1/2564
โดยดัชนี SSE Composite ตลาดหุ้นจีนเปิดวันนี้ที่ 3,598.75 จุด ลดลง 0.79 จุด หรือ -0.02%,
ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,046.03 จุด เพิ่มขึ้น 26.79 จุด หรือ +0.09%
และดัชนี HSI ตลาดหุ้นฮ่องกงเปิดวันนี้ที่ 28,900.52 จุด เพิ่มขึ้น 113.24 จุด หรือ +0.40%
ด้านสำนักงานคณะรัฐมนตรีญี่ปุ่นเปิดเผยในวันนี้ว่า ตัวเลขผลิตภัณฑ์มวลรวมภายในประเทศ (GDP) ไตรมาส 1/2564 หดตัวลง 3.9% เมื่อเทียบเป็นรายปี ซึ่งดีกว่าตัวเลขประมาณการเบื้องต้นที่ระบุว่าหดตัวลง 5.1% และเมื่อเทียบเป็นรายไตรมาส โดย GDP ไตรมาส 1 หดตัวลง 1% ซึ่งดีกว่าตัวเลขประมาณการเบื้องต้นที่ระบุว่าหดตัวลง 1.3%
สำหรับปัจจัยที่ทำให้รัฐบาลญี่ปุ่นปรับเพิ่มประมาณการตัวเลข GDP ในไตรมาส 1 นั้น มาจากการใช้จ่ายในภาครัฐและการใช้จ่ายด้านทุนที่ชะลอตัวลงน้อยกว่าตัวเลขประมาณการในเบื้องต้น และสามารถชดเชยการร่วงลงของตัวเลขการอุปโภคบริโภคของภาคเอกชน